Source: http://sulik.sk/pavol-pavlis-kauza/
Timestamp: 2017-12-15 04:30:26+00:00

Document:
Pavol Pavlis čelí odvolávaniu za obrovskú kauzu
You are here: Home / Archív videí / Tlačovky SaS / Pavol Pavlis namočený v kauze za 60 miliónov eur | Výzva Robertovi Ficovi na odvolanie Ministra hospodárstva SR
Pavol Pavlis namočený v kauze za 60 miliónov eur | Výzva Robertovi Ficovi na odvolanie Ministra hospodárstva SR
ZdielajTweet
Pavol Pavlis figuruje v obrovskom súdnom spore s Fondom národného majetku SR za 60 miliónov eur. Na jeho prehru nedoplatí nikto iný ako občania Slovenskej republiky. O celej kauze strany Smer v súvislosti s Pavlom Pavlisom informovala poradkyňa podpredsedníčky parlamentu Eriky …
… Jurínovej, občianska aktivistka a staromestská poslankyňa Veronika Remišová. Ako Pavol Pavlis hospodári, pani Remišová podrobne opísala vo svojom blogu, v článku – Červené gorily II. – ďalších 60 miliónov smeruje do správnych vrecák. Igor Matovič: Chceli by sme vás informovať o ďalšej kauze strany Smer. Ako sme si zvykli, v Smere majú radi také čísielko, že 60 miliónov eur, svojho času pred pár týždňami vieme, že 60 miliónov eur poputovalo pánovi Babišovi do Dusla Šaľa, táto kauza je takisto o 60 miliónoch.
Kauza Pavla Pavlisa za 60 miliónov eur
Veronika Remišová: Na úvod by som chcela povedať, ako sme k tejto téme došli. S manželom sme robili dosť dlho v Európskej komisii a prioritne ma teda zaujímajú európske témy a v tej súvislosti ma zaujímala dotácia 60 miliónov eur, ktorú dostal pán Andrej Babiš a ktorú schválila Európska komisia. Pri tej súvislosti som zistila, že spoločnosť Duslo Šaľa prepravuje časť hnojív lodnou dopravou. Túto lodnú dopravu organizuje firma Port Service Bratislava. V jednej z výročných správ tejto spoločnosti sa píše, že Duslo Šaľa je významným klientom tejto firmy Port Service Bratislava.Firmu vlastní pán Andrej Babiš a 34 % v nej vlastní firma FIN-MARK, ktorej spolumajiteľom aj s manželkou je práve Pavol Pavlis, náš minister hospodárstva. No a tak si hovorím, že pozriem sa na hospodárenie nášho ministra hospodárstva a dostala som sa k takej kauze, ktorá je v prvom rade o konflikte záujmov, a potom je o jednom obrovskom súdnom spore. Nie je to nová kauza, táto kauza začala v roku 2002 a presah do súčasnosti je ten, že štátu, nám občanom, visí na krku jeden veľký mlynský kameň, a tým je súdny spor, ktorý ak prehráme, tak budeme musieť zaplatiť 60 miliónov eur.
Do hry vstupuje generálny prokurátor Dobroslav Trnka
V krátkosti zhrniem podstatu sporu. V roku 2002 Fond národného majetku privatizoval podnik Slovenské plavby a prístavy. Firmu Port Service, a. s. zo súťaže vylúčili pre nesplnenie podmienok a ona žaluje Fond národného majetku za ušlý zisk. Vo firme Port Service mal podiel minister hospodárstva Pavol Pavlis spoločne s manželkou. V roku 2008 vyhral na Najvyššom súde SR štát tento spor, avšak do hry vstpuje generálny prokurátor Dobroslav Trnka, ktorý podal dovolanie. O kauze rozhodoval znovu Najvyšší súd, ale v inom zložení a štát tento spor prehral. Podľa výročnej správy Fondu národného majetku ide o druhý najvyšší súdny spor a sporná čiastka dosahuje viac ako 60 miliónov eur.
A teraz naspäť k Pavlovi Pavlisovi.Kedy bola podaná žaloba. Žalobu podala firma Port Service, a.s. na Fond národného majetku 11. decembra 2002. Predsedom predstavenstva tejto firmy je Pavol Pavlis. O 5 dní neskôr podpísal Robert Fico, predseda poslaneckého klubu za Smer, list, ktorým nominuje Pavla Pavlisa za člena dozornej rady Fondu národného majetku. Teraz môžem citovať z toho listu:
„Kandidátom klubu poslancov Národnej rady Slovenskej republiky za Smer je inžinier Pavol Pavlis.“
Tu je uvedený aj jeho krátky životopis, kde ako jediné zamestnanie uvádza, že bol riaditeľ spoločnosti Port Service Bratislava a Pavol Pavlis nemal problém podpísať toto čestné vyhlásenie, zase citujem:
„Nevykonávam činnosť, ktorá by bola v rozpore so záujmami Fondu národného majektu Slovenskej republiky.“
A tu sa teda pýtam, čo iné ako konflikt záujmov je to, že za štát sedíte v dozornej rade Fondu národného majetku a zároveň vám patrí firma, ktorá žaluje ten istý Fond národného majetku o obrovské peniaze, o druhú najvyššiu sumu v histórii Fondu národného majetku? Čiže toto je jeden aspekt kauzy.
Kto poskytol pôžičku?
Druhý aspekt kauzy začína v roku 2006. V januári 2006 firma Port Service prehrala právoplatne spor s Fondom národného majetku na Krajskom súde. Ak chcela tento zlý výsledok zvrátiť, potrebovala sa obrátiť na Najvyšší súd SR a potrebovala zaplatiť súdny poplatok. Súdny poplatok bol dosť vysoký – 600 tisíc slovenských korún. Firma Port Service na účte tieto peniaze nemala a kto jej poskytol pôžičku? Pôžičku jej poskytol člen dozornej rady Fondu národného majetku, ktorý v ňom sedí za štát. A citujem, to je účtovná uzávierka z roku 2006, kde sa píše:
„Krátkodobú pôžičku od Ing. Pavlisa Pavla v dobe, keď pôsobil ako predseda predstavenstva aj po, spoločnosť nemala prostriedky na úhradu záväzkov z obchodného styku a následné trovy.“
Čiže bez tých 600 tisíc slovenských korún, ktoré jej poskytol Pavol Pavlis, by firma pravdepodobne nikdy nemala prostriedky, aby sa na Najvyšší súd obrátila.
Pavol Pavlis mohol s čistým svedomím zložiť sľub
17. jún 2006 – Pavol Pavlis je zvolený za poslanca parlamentu za stranu Smer a vzdáva sa teda funkcie člena dozornej rady Fondu národného majetku. Päť dní predtým, ako bol ustanovený do funkcie poslanca, 12. júna 2006 sa uskutočnila jedna operácia, ktorá s týmto súvisela, a síce bolo to to, že spoločnosť Port Service Bratislava, spol. s r.o., kde sú spolumajitelia Babiš, Pavlis plus nejaký rakúsky majiteľ, predali 100 % akcií svojej dcérskej spoločnosti Port Service, a.s. schránkovej firme Castelo Holdings N.V., ktorá sídli v Holandských Antilách na ostrove Curacao. Takže Pavol Pavlis mohol s čistým svedomím zložiť tu na pôde Národnej rady SR tento sľub:
„Sľubujem na svoju česť a svedomie vernosť Slovenskej republike. Svoje povinnosti budem plniť v záujme jej občanov, budem dodržiavať Ústavu SR a ostatné zákony a pracovať tak, aby sa uvádzali do života.“
Pavol Pavlis ustanovený za overovateľa v Port Service
O to prekvapujúcejšie je, že 27. júla, tri týždne po tom, ako sa stal poslancom je Valné zhromaždenie firmy Port Service, kde už oficiálne Pavol Pavlis nefigurje, s ktorou vôbec nemá nič spoločné a ktorú teraz vlastní nejaká schránka na ostrove Curacao, ale na Valnom zhromaždení je Pavol Pavlis ustanovený za overovateľa. Je to zaujímavé aj z toho pohľadu, že ťažko asi budete ustanovený za overovateľa vo firme, s ktorou nemáte nič spoločné. Tu by som ešte chcela spomenúť, že do Dozornej rady na tom istom Valnom zhromaždení bol ustanovený aj istý pán Karl Heinz Hauptmann a osobu s rovnakým menom určite poznáte aj z kauzy vývarovní pre 4 nemocnice a v súvislosti s touto osobou viaceré české médiá v minulosti písali, že táto osoba je údajne podozrivá so stykmi s ľuďmi, ktorí perú špinavé peniaze.
Stratené eurá pre štát
Druhá vláda vymenovala Pavla Pavlisa do funkcie štátneho tajomníka ministerstva hospodárstva, to bolo v apríli 2012 a zo štatútu Fondu národného majetku, tam je napísané, že:
„Fond spolupracuje s Ministerstvom hospodárstva SR pri riešení problémov a sporov vzniknutých pri realizácii privatizačných projektov.“
Čiže ministerstvo hospodárstva by malo poskytnúť čo najväčšiu súčinnosť Fondu národného majetku. Súdne pojednávanie je o mesiac neskôr, zase s firmou Port Service, avšak na Krajskom súde v Bratislave. Dva dni predtým dostane súd ospravedlnenie od právneho zástupcu Fondu národného majektu, že on sa nemôže na súdnom spore zúčastniť, pritom je to jeden z najväčších súdnych sporov, aký Fond národného majetku mal, pretože má vtedy nejaké iné pojednávanie v tej istej budove. Súd rozhodol v neprospech, Najvyšší súd potom vrátil prípad Krajskému súdu kvôli procesným chybám, ale v každom prípade teraz čakáme na to, ako rozhodne Krajský súd, a teda je veľká pravdepodobnosť, že môže rozhodnúť tak, že budeme musieť zaplatiť tých 60 miliónov a tam sú úroky z omeškania 18 % ročne, čiže akékoľvek predlžovanie každý deň sú stratené eurá pre štát.
Každé jedno euro z rozpočtu nám bude niekde chýbať
A teraz prečo sa týmto témam venujem? Tak 60 miliónov je obrovský peniaz. My sme si už zvykli, že hádžeme tými sumami hore-dole, ale za tých 60 miliónov eur sme mohli napríklad mať zvýšené rodinné prídavky, vianočný dôchodok nie 87, ale 170 eur, aj keby ja som mala 60 miliónov eur a každý deň by som minula 1000 eur, tak takto by som tie peniaze mohla míňať 165 rokov, čiže dva ľudské životy. Každé jedno euro, ktoré odíde z nášho rozpočtu, je to naše euro a bude nám niekde chýbať.
Vyzývame Roberta Fica, aby odvolal Pavla Pavlisa
Igor Matovič: Chcel by som z tohto miesta vyzvať rovno Roberta Fica, aby odvolal ministra hospodárstva Pavla Pavlisa. Robert Fico sa dlhodobo tvári, že on je bojovník za čistotu v politike, bojovník proti schránkovým firmám a v skutočnosti, keď sa pozrie za ten stôl, za ktorým každú stredu sedí, tak má tam človeka, ktorý zaparkoval 5 dní pred voľbami svoju firmu do daňového raja na ostrov Curacao a takýmto spôsobom sa tváril, že on už nič s touto firmou nemá a následne mesiac po tom na zasadnutí Valného zhromaždenia za túto firmu konal ako overovateľ, čím v podstate potvrdil, že naďalej vykonáva činnosti v prospech tejto firmy. Tento spor je nádherný učebnicový príklad, ako robí politická strana Smer biznis na úkor štátu, tým pádom na úkor nás všetkých. Toto je systém práce politickej strany Smer, ktorá využije každú možnosť, aby mohli dojiť štát, kým tá naša spoločná kravička neprežije, kedy Slovensko zahynie na korupciu. Opakujem, vyzývame z tohto miesta, aby Robert Fico odvolal Pavla Pavlisa, lebo fakty sú nepopierateľné.
Pavol Pavlis je obyčajný vybavovač
Richard Sulík: Počuli sme o jednom veľmi nepeknom prípade, keď ak to Pavol Pavlis teraz pozerá, tak asi nám to trochu zazlieva, lebo čo on sa musel natrápiť, kým zabezpečil, aby henten ochorel, aby Trnka dal potom to dovolanie mimoriadne, aby henten zabudol, henten nechcel. Títo vybavovači s tým majú strašne veľa roboty a, bohužiaľ, Pavol Pavlis je úplne obyčajný vybavovač, kšeftár a nie je to prvá kauza, ktorá sa spája s jeho menom, je to druhá kauza. Tá prvá bola Duslo Šaľa, kde takisto veľmi pokutným spôsobom prihral svojmu bývalému spoločníkovi, terajšiemu ministrovi v Čechách pánovi Babišovi, tiež zhodou okolností 60 miliónov eur, 58, aby som bol presný, kde kolega Maroš Kondrót tu musel na poslednú chvíľu niečo schváliť, to tiež stálo kopec roboty a vybavovačiek. Tak schválili to, že už nie vláda bude odsúhlasovať tieto investičné stimuly, už iba on osobne, minister hospodárstva. Chceli to ututlať, to sa nepodarilo. Takto si tu my hospodárime na tomto Slovensku a ja si myslím, jediné čo vždy pomôže, je dôsledne ukázať na tých, ktorí sú či už vybavovači, alebo kšeftári, zlodejíčkovia alebo čo a dožadovať sa vyvodenia dôsledkov. K tým dôsledkom, ktorým sa teraz budeme my domáhať, sa náš poslanecký klub za stranu Sloboda a Solidarita, všetkých osem poslancov, rozhodne pridáme.
Fiktívny ušlý zisk
Daniel Lipšic: Čo je tých 60 miliónov? To nie je niečo, čo nejaká firma niekam dodala, niekto predal, to je fiktívny ušlý zisk preto, že neuspeli v privatizácii. Oni nevynaložili na tých 60 miliónov ani euro. Právne je podľa mojej mienky takýto nárok ničím nepodložený, je to absolútne fiktívny ušlý zisk. A teraz si zoberte ten harmonogram. Tá kauza bola právoplatne prehratá v roku 2008, štát ju vyhral. Nominant Smeru na generálneho prokurátora pán Trnka však nekonal vo verejnom záujme, ale v súkromnom záujme firmy Pavla Pavlisa a podáva dovolanie. V tom čase Najvyšší súd ovládajú nominanti vládnej koalície prvej Ficovej vlády. Zostavili si dovolací senát, mňa by zaujímalo, aký bol ten dovolací senát, ktorý rozhodol, že to celé bolo vlastne porušenie zákona a táto firma má nárok na ušlý zisk vo výške 60 miliónov eur. Vec sa vracia na nižšie súdy, na krajský súd a ministerstvo hospodárstva, kde poskytuje v právnych sporoch súčinnosť Fond národného majetku, nepríde ani na pojednávanie? V kauze 60 miliónového sporu? Koho záujem tu nominanti pána Fica zastupujú, verejný alebo súkromný?
Na peniaze súkromným firmám blízkym Smeru peniaze zjavne sú
Zajtra budeme rokovať o vrátenej novele zákona, ktorá sa týka schránkových firiem. Veď v schránkových firmách je namočených toľko ministrov a nominantov Ficovej vlády ako asi v žiadnej vláde. Nielen bývalý predseda parlamentu Pavol Paška, teraz sa ukazuje minister hospodárstva Pavol Pavlis.
Pred dvomi rokmi žiadali učitelia na zvýšenie platov 50 miliónov eur. Premiér Fico im odkázal: „Nedá sa. Nemáme. Nie sú peniaze.“ Ale na peniaze súkromným firmám blízkym Smeru peniaze zjavne sú. Možno majú ľudia pocit, že to ich životy neovplyvňuje, ale práve kvôli takýmto krádežiam na Slovensku nemajú ľudia prácu, nie je adekvátne zdravotníctvo, nemajú zdravotné sestry poriadne platy, nemajú učitelia poriadne platy. Preto je naozaj hodina dvanásta. Vyzývame premiéra Fica, aby okamžite odvolal ministra hospodárstva Pavla Pavlisa zo svojej funkcie. Pokiaľ tak neurobí, budeme iniciovať zvolanie mimoriadnej schôdze na jeho odvolanie. Človek, ktorý je v takom úplne lapidárnom, jasnom, rukolapnom konflikte záujmov niekoľko rokov a funguje, by mal zbaliť švestky a odísť! To je to prvé a jediné, čo môže Pavol Pavlis urobiť. Nič viac. Tam nie je ani o čom veľmi diskutovať.
jún (6)
Odvodový bonus III
Ficove korupčné kauzy
Karma je zdarma
Copyright © 2017 · Sulik.sk · Všetky práva vyhradené.
Táto webová stránka používa na účely poskytovania služieb súbory cookie. Používaním stránky vyjadrujete svoj súhlas s používaním súborov cookie.Rozumiem Viac informácií

References: súd 
 súd 
 súd 
 Súd 
 súd 
 súd 
 súd